KIRJALLINEN KYSYMYS E-2823/01 esittäjä(t): Jaime Valdivielso de Cué (PPE-DE) komissiolle. Siirtogeeniset lohet.



Virallinen lehti nro 115 E , 16/05/2002 s. 0167 - 0168



KIRJALLINEN KYSYMYS E-2823/01 esittäjä(t): Jaime Valdivielso de Cué (PPE-DE) komissiolle (11. lokakuuta 2001) Aihe: Siirtogeeniset lohet Euroopan patenttivirasto myönsi 18. heinäkuuta 2001 ensimmäistä kertaa patentin ihmisravinnoksi tarkoitetulle siirtogeeniselle eläimelle. Kyse on Kanadasta peräisin olevasta muuntogeenisestä lohilajista. Miten patentin myöntäminen sopii yhteen Euroopan patenttiyleissopimuksessa olevan eläinlajien patentoimisen kiellon kanssa? Mihin toimiin aiotaan ryhtyä luonnollisten lohilajien suojelemiseksi mahdollisilta kontakteilta siirtogeenisten lohien kanssa? Entä miten estetään niiden karkaamiset luonnonvesiin? Frederik Bolkesteinin komission puolesta antama vastaus (21. joulukuuta 2001) Arvoisa parlamentin jäsen kiinnittää komission huomion Euroopan patenttiviraston myöntämään patenttiin, jonka kohteena on siirtogeeninen kala, joka on saatu sisällyttämällä siihen keinotekoinen, muu kuin ihmisestä peräisin oleva geeni. On syytä huomata, että Euroopan patenttijärjestö myöntää virastonsa kautta eurooppapatentteja, jotka saavat kansallisen patentin aseman, ja kyseessä on itsenäinen kansainvälinen järjestö, joka ei ole Euroopan yhteisön suoran valvonnan alainen. Direktiivissä 98/44/EY annetaan lupa sellaisten patenttien myöntämiseen, joiden kohteina ovat eläimet siltä osin kuin keksinnön tekninen toteutus ei rajoitu tiettyyn eläinlajiin. Patentti voidaan siis myöntää vain siinä tapauksessa, että patenttihakemuksen kohteena olevaa keksintöä voidaan soveltaa kaikentyyppisiin kaloihin. Tästä näkökulmasta katsottuna kyseinen patentti näyttää olevan patenteista annettujen säännösten ja etenkin bioteknologian keksintöihin sovellettavien säännösten mukainen. Komissio aikoo seurata tiiviisti tilanteen kehittymistä bioteknologian alalla ja raportoida asiasta Euroopan parlamentille erityisesti vuosikertomuksessa, josta säädetään bioteknologian keksintöjen oikeudellisesta suojasta 6 päivänä heinäkuuta 1998 annetussa Euroopan parlamentin ja neuvoston direktiivissä 98/44/EY(1). On myös muistettava, että patentin myöntäminen ei missään tapauksessa tarkoita kalojen tarkoituksellisen levittämisen sallimista. Geneettisesti muunnellun lohen tarkoituksellinen levittäminen ympäristöön on jo aiemmin tuotu esille, joten parlamentin jäsentä pyydetään tutustumaan vastauksiin, jotka on annettu seuraaviin kirjallisiin kysymyksiin: E-2223/00 (esittäjänä Béatrice Patrie)(2), E-1627/00 (esittäjänä Albert Maat)(3) ja E-1489/00 (esittäjänä Erik Meijer)(4). Sääntelykehyksen tarkoituksena on suojella muita kuin geneettisesti muunnettuja organismeja (GMO) haitallisilta vaikutuksilta. Ihmisen terveyteen ja ympäristöön kohdistuvien riskien laajaa arviointia edellytetään geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY(5). Luvan myöntämisen ehtona on, ettei saa olla mitään syytä epäillä haitallisten vaikutusten syntymistä. Direktiivin vaatimusten mukaisessa ympäristövaikutusten arvioinnissa on otettava huomioon mahdolliset haitalliset vaikutukset, kuten vaikutukset vastaanottavan ympäristön lajien kantojen kehittymiseen, GMO:n tai GMO:ien valvomaton leviäminen ympäristöön sekä muun kuin geneettisesti muunnetun organismin ja GMO:n vuorovaikutus. Direktiivin nojalla ei ole tehty hakemuksia geneettisesti muunnetun lohen levittämiseksi. Kuulemisen perustana oleva bioteknologiaa käsittelevä asiakirja on saatavilla osoitteessa http://europa.eu.int/comm/biotechnology. Asiakirjan kohta 7.1 sisältää GMO:ista annettujen asetusten yksityiskohtaisen tarkastelun. Kohdassa käsitellään nykyistä ja suunniteltua horisontaalista sääntelykehystä, mukaan luettuna Euroopan parlamentin ja neuvoston direktiivi 2001/18/EY, annettu 12 päivänä maaliskuuta 2001, geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta komission julistus(6). Tämä direktiivi tulee korvaamaan vuoden 2002 lokakuussa direktiivin 90/220/ETY. Direktiivin 2001/18/EY mukaiseen ympäristövaikutusten arviointiin sisällytetään entistä tiukempia vaatimuksia. Komission äskettäin esittämissä lainsäädäntöehdotuksissa(7) suunnitellaan yhden lukuun perustuvaa menettelyä elintarvike- ja rehukäyttöön tarkoitettujen GMO-sovellusten arvioinnissa, joka koskee myös tarkoituksellista levittämistä ympäristöön. Kyseisessä menettelyssä perusteilla olevan Euroopan elintarvikeviranomaisen tieteelliset komiteat suorittavat keskitetysti yhden tieteellisen arvioinnin, jonka jälkeen komissio antaa asiasta yhden päätöksen. (1) EYVL L 213, 30.7.1998. (2) EYVL C 136 E, 8.5.2001. (3) EYVL C 103 E, 3.4.2001. (4) EYVL C 113, 18.4.2001. (5) EYVL L 117, 8.5.1990. (6) EYVL L 106, 17.4.2001. (7) EYVL C 304 E, 30.10.2001 (KOM(2001) 182 lopullinen ja KOM(2001) 425 lopullinen).